DA Den Europæiske Unions Tidende L 307/20

RÅDETS AFGØRELSE

af 8. november 2007

om Bulgariens og Rumæniens tiltrædelse af konventionen udarbejdet på grundlag af artikel K.3 i traktaten om Den Europæiske Union om brug af informationsteknologi på toldområdet

(2007/764/EF)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union,

under henvisning til tiltrædelsestraktaten af 2005,

under henvisning til tiltrædelsesakten af 2005, særlig artikel 3, stk. 4,

under henvisning til henstilling fra Kommissionen,

under henvisning til udtalelse fra Europa-Parlamentet (1), og

ud fra følgende betragtninger:

(1) Konventionen udarbejdet på grundlag af artikel K.3 i traktaten om Den Europæiske Union om brug af informationsteknologi på toldområdet (2) (i det følgende benævnt »konventionen om brug af informationsteknologi på toldområdet«) blev indgået i Bruxelles den 26. juli 1995 og trådte i kraft den 25. december 2005.

(2) Konventionen om brug af informationsteknologi på toldområdet er blevet suppleret med: — protokollen udarbejdet på grundlag af artikel K.3 i traktaten om Den Europæiske Union om præjudiciel fortolkning ved De Europæiske Fællesskabers Domstol af konventionen om brug af informationsteknologi på toldområdet (3) (i det følgende benævnt »protokollen om fortolkning ved Domstolen«), som blev indgået i Bruxelles den 29. november 1996 og som trådte i kraft den 25. december 2005 — protokollen udarbejdet på grundlag af artikel K.3 i traktaten om Den Europæiske Union om anvendelsesområdet for hvidvaskning af udbyttet fra kriminalitet i konventionen om brug af informationsteknologi på toldområdet og om tilføjelse af transportmidlets registreringsnummer i konventionens liste over oplysninger (4) (i det følgende benævnt »protokollen om anvendelsesområdet for hvidvaskning af udbyttet fra kriminalitet«), som blev indgået i Bruxelles den 12. marts 1999 og som træder i kraft i overensstemmelse med artikel 3, stk. 3, deri — protokollen udarbejdet i henhold til artikel 34 i traktaten om Den Europæiske Union om ændring af konventionen om brug af informationsteknologi på toldområdet for så vidt angår oprettelse af et elektronisk sagsregister på toldområdet (5) (i det følgende benævnt »protokollen om oprettelse af et elektronisk sagsregister«), som blev indgået i Bruxelles den 8. maj 2003 og som træder i kraft i overensstemmelse med artikel 2, stk. 3, deri.

(3) Den Tjekkiske Republik, Estland, Cypern, Letland, Litauen, Ungarn, Polen, Slovenien og Slovakiet har efter deres tiltrædelse af Den Europæiske Union deponeret deres instrumenter for tiltrædelse af konventionen om brug af informationsteknologi på toldområdet. Den Tjekkiske Republik, Estland, Cypern, Litauen, Ungarn, Polen, Slovenien og Slovakiet har deponeret deres instrumenter for tiltrædelse af de tre protokoller. Letland har deponeret sine instrumenter for tiltrædelse af protokollen om fortolkning ved Domstolen.

(4) I artikel 3, stk. 3, i tiltrædelsesakten fastsættes det, at Bulgarien og Rumænien tiltræder de konventioner og protokoller, som er opført på listen i bilag I til tiltrædelsesakten, herunder bl.a. konventionen om brug af informationsteknologi på toldområdet og protokollerne til denne konvention. De træder for Bulgariens og Rumæniens vedkommende i kraft på den dato, som fastsættes af Rådet.

(5) I henhold til artikel 3, stk. 4, i tiltrædelsesakten foretager Rådet alle de tilpasninger, som kræves i forbindelse med tiltrædelsen af disse konventioner og protokoller —

TRUFFET FØLGENDE AFGØRELSE:

Artikel 1

Konventionen om brug af informationsteknologi på toldområdet, som ændret ved protokollen om oprettelse af et elektronisk sagsregister og denne afgørelse, og protokollerne om fortolkning ved Domstolen og om anvendelsesområdet for hvidvaskning af udbyttet fra kriminalitet træder i kraft på den første dag i den første måned efter datoen for denne afgørelses vedtagelse mellem Bulgarien, Rumænien og de medlemsstater, for hvilke konventionen er i kraft. Konventionen træder i kraft mellem Bulgarien, Rumænien og hver enkelt af de øvrige medlemsstater den dag, hvor den træder i kraft for den berørte medlemsstat.

Artikel 2

Konventionen om brug af informationsteknologi på toldområdet, protokollen om oprettelse af et elektronisk sagsregister, protokollen om fortolkning ved Domstolen og protokollen om anvendelsesområdet for hvidvaskning af udbyttet fra kriminalitet på bulgarsk og rumænsk (6), er autentisk på samme vilkår som for de øvrige sprogversioner af konventionen og protokollerne hertil.

Artikel 3

Denne afgørelse får virkning fra dagen efter offentliggørelsen i Den Europæiske Unions Tidende.

Udfærdiget i Bruxelles, den 8. november 2007. På Rådets vegne R. PEREIRA Formand

(1) Udtalelse af 10. juli 2007 (endnu ikke offentliggjort i EUT).

(2) EFT C 316 af 27.11.1995, s. 34.

(3) EFT C 151 af 20.5.1997, s. 16.

(4) EFT C 91 af 31.3.1999, s. 2.

(5) EUT C 139 af 13.6.2003, s. 2.

(6) Den bulgarske og rumænske version af konventionen offentliggøres i specialudgaven af EUT på et senere tidspunkt.